b'\n_START_ARTICLE_\nPromocija (\xc5\xa1ah)\n_START_PARAGRAPH_\nPromocija v \xc5\xa1ahu opisuje posebno potezo, pretvorbo kmeta, ki pride do svoje zadnje vrste, beli do osme, \xc4\x8drni do prve. Ob tem se kmet spremeni v poljubno figuro iste barve razen kralja, v nekaterih razli\xc4\x8dicah \xc5\xa1aha, recimo samomorilski \xc5\xa1ah, pa tudi v kralja._NEWLINE_Obi\xc4\x8dajno v \xc5\xa1ahovski partiji kmet promovira v najmo\xc4\x8dnej\xc5\xa1o figuro, damo. V\xc4\x8dasih, zelo pogosto pa v problemskem \xc5\xa1ahu, pa pride do podpromocije, pretvorbe v trdnjavo, lovca ali skaka\xc4\x8da. V vsakem primeru je lahko istovrstna figura \xc5\xa1e na \xc5\xa1ahovnici, tako je lahko teoreti\xc4\x8dno na \xc5\xa1ahovnici devet dam ali pa po deset trdnjav, skaka\xc4\x8dev ali lovcev. \xc4\x8ce promoviramo dodatno damo, jo nadomestimo s figuro iz drugega kompleta figur. Igralec ima pravico v igri ustaviti uro in zahtevati ustrezno figuro. Na mo\xc4\x8dnej\xc5\xa1ih tekmovanjih (recimo \xc5\xa1ahovska olimpijada) sta \xc5\xbee ob za\xc4\x8detku igre poleg \xc5\xa1ahovnice rezervni dami (\xc4\x8drna in bela). V netekmovalnem \xc5\xa1ahu pa je v navadi za kraljico vzeti trdnjavo in jo postaviti na glavo. V zgodovini \xc5\xa1aha pa tudi v nekaterih razli\xc4\x8dicah je (bilo) dovoljeno promovirati tudi v figuro nasprotne barve.'